Ľ. Vážny, minister dopravy, pôšt a telekomunikácií SR: (2008-07-03):
Vo svojej každodennej činnosti uplatňuje okrem klasických policajných foriem, metód a prostriedkov práce aj prostriedky, ktoré sú špecifické len pre tento druh policajnej služby. Jej príslušníci musia podrobne poznať a aplikovať špecifické znalosti zložitých vzťahov v železničnej doprave. V rámci štruktúry Železničnej polície sú za účelom znižovania protispoločenskej činnosti zriadené oddelenia sprevádzania vlakov, v ktorých policajti vykonávajú hliadkovú službu pri sprevádzaní vlakov medzinárodnej aj vnútroštátnej osobnej prepravy a v železničných staniciach medzi príchodmi a odchodmi jednotlivých vlakov so zameraním sa na kontrolu podozrivých osôb vstupujúcich do vlaku a na kontrolu odložených batožín. Samotný výkon služby policajtov je realizovaný na základe analýzy bezpečnostnej situácie. Bezpečnostná analýza vychádza z požiadaviek jednotlivých subjektov pôsobiacich v železničnej doprave a z predpokladu zvýšenej prepravy cestujúcich počas konania rôznych kultúrnych, spoločenských a športových podujatí. Problematika verejného poriadku, kde otázka tzv. výtržníctva patrí, je riešená v rámci prijímaní komplexných opatrení. Vývoj bezpečnostnej situácie si v rámci železničnej dopravy v teritóriu Slovenskej republiky a okolitých európskych štátoch vyžaduje neustálu analýzu a prijímanie adekvátnych opatrení. V priebehu posledných rokov bola zo strany Železničnej polície venovaná uvedenej problematike zvýšená pozornosť a prijaté opatrenia sú kladne hodnotené aj zo strany partnerských bezpečnostných zložiek v rámci Európskej únie. Na splnenie podmienok vyššieho štandardu bezpečnosti v železničnej doprave bol železničnou políciou spracovaný a predložený na rokovanie vlády Slovenskej republiky materiál Koncepcia ochrany bezpečnosti cestujúcej verejnosti a ochrany majetku v obvode železničných dráh, ktorý bol schválený uznesením vlády Slovenskej republiky č. 510/2006 zo 7. júna 2006. Materiál obsahuje opatrenia, ktoré v priebehu niekoľkých rokov zavedú vyšší štandard bezpečnosti na technickej  a organizačnej úrovni. V rámci koncepcie sú z opatrení smerujúcich k zabezpečeniu verejného poriadku podstatné opatrenia pre zvýšenie bezpečnosti pohybu cestujúcej verejnosti v priestoroch železničných staníc a výhľadovo aj počas prepravy v dopravných prostriedkoch. V súčasnosti sú postupne realizované riešenia inštalácie monitorovacích kamerových systémov v najviac ohrozených priestoroch v železničnej doprave. Pre zvýšenie akcieschopnosti Železničnej polície prebieha záverečná fáza projektu pripojenia do digitálneho rádiového systému pre siete štátnej správy tzv. Sitno. Začlenením Železničnej polície do uvedeného systému je zabezpečená flexibilita v rámci jej zapojenia v integrovanom záchrannom systéme, telefónne číslo 112, ktorého je na základe vlastnej iniciatívy od minulého roka súčasťou. V roku 2007 sa s cieľom zvýšenej bezpečnosti železničnej dopravy zapojila Železničná polícia do medzinárodnej policajnej siete RAILPOL združujúcej bezpečnostné zložky na ochranu železníc v rámci Európskej únie. V rámci výmeny informácií a skúseností členských štátov sú aktuálne prijímané bezpečnostné opatrenia. Ako posledný príklad uvediem zapojenie Železničnej polície do medzinárodných bezpečnostných opatrení v rámci organizácie Majstrovstiev Európy vo futbale Euro 2008, kde bola činnosť Železničnej polície pri ochrane verejného poriadku a zabezpečovaní informačného toku smerom k usporiadateľským krajinám vysoko pozitívne hodnotená. V rámci spolupráce Železničnej polície so Železnicami Slovenskej republiky a Železničnou spoločnosťou Slovensko sú v osobnej doprave prijímané spoločné preventívne opatrenia. Na základe vzájomných dohôd je vyriešená aktívna spolupráca uvedených zložiek pri narušení verejného poriadku. V prípade, že vlak nie je sprevádzaný priamo hliadkou Železničnej polície, pri súčasnom počte osobných vlakov a množstve ďalších úloh, ktoré Železničná polícia plní, je možné osadiť hliadkou len časť vlakov. Čiže v takom prípade, kde nie je Železničná polícia priamo vo vlaku, majú zamestnanci spoločnosti povinnosť hlásiť stav narušenia verejného poriadku a Železničná polícia na základe hlásenia prijíma rýchle a adekvátne opatrenia. Opatrenia prijímané Železničnou políciou a bezpečnostná situácia v obvode železničných dráh sú v porovnaní s okolitými štátmi nadštandardné na Slovensku a zo strany odbornej verejnosti vysoko hodnotené. Jednotlivé prípady narušenia verejného poriadku sú riešené promptne a zásadne zákonnou formou, v prípade sťažností cestujúcej verejnosti je tejto venovaná zvýšená pozornosť. Ďakujem za pozornosť.